洪迈
次韵梦得见示长篇
雉驯不因媒，鸠暖自呼妇。
诗成桃李阴，知是霹雳手。
簿书我亦厌，丘壑渠自有。
却怜支离疏，饱食得薪槱。
俗夫尝世味，甘苦半哕呕。
知公超然处，心迹两无垢。
愁阴老芳物，虫鸟故相诱。
浪蕋费收拾，柔条可结揉。
岂无我辈人，一醉开笑口。
那知市门底，客倦枕两肘。
眼高可人稀，命蹇亨运偶。
平生愿热鞭，见谓余小友。
细观岂弟心，宜在帝左右。
却来尘埃中，寂寞对五柳。
鷇音藏鹄羽，正待荆鸡剖。
学政容窥谱，问字当载酒。
虚名翻误梦，恐坐箕与斗。
方诗终不称，永愧赋琼玖。